Aḥric amezwaru yebda seg usebtar (19-127) deg-s taḥkayt tebna ɣef umsawal amezwaru (Meẓyan) anda i d-iḥekku ɣef yiman-is d yineḍruyen i yeddar seg 19 magu 1956 mi i yesɛa sbaɛṭac n yiseggasen di leɛmar-is, imiren yuɣ-it lḥal yeqqar deg uɣerbaz alemmas n Ben Ɛeknun, yeǧǧa leqraya-as akken ad yeffeɣ d tezyiwin-is ɣer udrar akken ad awin azarug i tmurt-nsen. Yeḥka-d amek teḍra d yimdukkal-is d wamek tezzi fell-as ddunit seld timunnent (1962) almi i yuɣal d amsaltu. Ineḍruyen n tefsut imaziɣen (80) d wid i t-yerran ad d-yarwel di temsulta; ladɣa seg-mi i t-ceggɛen ɣer Tizi Wezzu, imi amsawal-a amezwaru yessebgen-d tamagit-ines neɣ tukkin-ines ɣer tmetti taqbaylit. Tufɣa-ines si temsulta tbeddel aṭas n tɣawsiwin di tudert-is, ama d tamuɣli-ines ɣer ddunit, ama d tamuɣli n yimdanen ɣur-s, ladɣa seg-mi i iwala taɣribt-nni i ikecmen ul-is (Malḥa).